དེ་ཡང་སྔ་དྲོ་ཕྱག་ཚོད་༨ཐོག་སེར་སྐྱ་མང་ཚོགས་རྣམས་གྲོང་ཁྱེར་ནིའུ་ཡོག་ནང་གི་ཞེས་པའི་གླིང་ཁར་རིམ་བཞིན་འཛོམས་ཤིང་།དེ་རྗེས་སྤྱི་གླིང་ནས་མཉམ་འབྲེལ་རྒྱལ་ཚོགས་ཀྱི་མདུན་ཐང་བར་ཞི་བའི་ཁྲོམ་སྐོར་དང་སྐད་འབོད་བྱས།མཉམ་འབྲེལ་རྒྱལ་ཚོགས་ཀྱི་མདུན་ཐང་ནས་བོད་རྒྱལ་ཁབ་ཆེན་པོའི་རྒྱལ་གླུ་དང་།གསུམ་བཅུའི་དྲན་གླུ་བཏང་བ་དང་དུས་མཚུངས་མཛད་སྒོ་དངོས་གཞིའི་ཐོག་མར།ས་གནས་བོད་རིགས་སྤྱི་མཐུན་ཚོགས་པའི་ཚོགས་གཙོ་ནོར་བུ་ཚེ་རིང་ཆོས་རྫོང་ལགས་ཀྱིས་མཛད་སྒོ་དབུ་འཛུགས་ཀྱི་གསུང་བཤད་དང་།དེ་རྗེས་བྱང་ཨ་རིའི་སྐུ་ཚབ་དོན་གཅོད་དངོས་གྲུབ་ཚེ་རིང་མཆོག་དང་།བོད་མི་མང་སྤྱི་འཐུས་རྡོ་རྗེ་ཚེ་བརྟན་ལགས།རྒྱ་རིགས་ཤེས་ཡོན་ཆབ་སྲིད་དཔྱད་གཏམ་པ་སྐུ་ཞབས་ཧུའུ་ཕིང་ལགས།ས་གནས་བུད་མེད་ལྷན་ཚོགས་དང་།ས་གནས་དབུས་གཙང་ཆོལ་ཁ།ས་གནས་མདོ་སྟོད་སྨད་ཆོལ་ཁ་བཅས་ཀྱི་ཚོགས་གཙོས་དུས་ཆེན་དང་འབྲེལ་བའི་གསུང་བཤད་གནང་ཡོད།